طاہر نقاش

طاہر نقاش (پیدائش: 6 جون 1959ء لاہور، پنجاب) پاکستانی سابق کرکٹر تھے جنہوں نے 1980ء سے 1985ء تک 15 ٹیسٹ اور 40 ایک روزہ بین الاقوامی میچز کھیلے ۔ طاہر نقاش سیدھے ہاتھ کے ایک اعلیٰ بلے باز اور دائیں ہاتھ کے میڈیم فاسٹ گیند باز تھے۔ انہوں نے پاکستان کے علاوہ لاہور، مسلم کمرشل بینک، پنجاب اور سروسز انڈسٹریز کی طرف سے کرکٹ مقابلوں میں حصہ لیا۔

ٹیسٹ کرکٹ
طاہر نقاش کو 1982ء میں سری لنکا کے خلاف کراچی ٹیسٹ میں پہلی بار ٹیسٹ ٹیم کا حصہ بنایا گیا۔انہوں نے اس پہلے ٹیسٹ کو اپنے لئے یادگار بنا لیا۔ پاکستان کی 204 رنز سے فتح پر ختم ہونے والے اس ٹیسٹ میں طاہر نقاش نے 57 رنز صرف 65 گیندوں پر 9 چوکوں کی مدد سے بنا کر سب کو حیران کردیا۔ جبکہ بولنگ کے شعبے میں انہوں نے 32 اوورز میں سے 11 میڈن کرکے 83 رنز کے عوض 3 کھلاڑیوں کو آئوٹ کیا۔ سری لنکن اوپنر بندولہ ورناپورا صرف 13 رنز پر طاہر نقاش کے ہاتھوں ایل بی ڈبلیو ہوکر ان کی پہلی ٹیسٹ وکٹ بنے۔ طاہر نقاش نے دلیپ مینڈس اور مہیس گوناتلکے کو بھی اس اننگ میں اپنا شکار بنایا۔ مجموعی طور پر طاہر نقاش نے دوسری اننگ میں مزید 2 وکٹیں حاصل کرکے پہلے ہی میچ میں نصف سنچری اور 5 وکٹوں کا کارنامہ انجام دیا۔ فیصل آباد کے دوسرے ٹیسٹ میں وہ خاصے مہنگے ثابت ہوئے جب 2 وکٹوں کے حصول کیلئے ان کو 161 کا چارہ ڈالنا پڑا۔ لاہور کے تیسرے ٹیسٹ میں انہیں 76 رنز کے عوض کوئی وکٹ نہ مل سکی۔ 1982ء میں انگلستان کا دورہ کرنے والے پاکستان کی کرکٹ ٹیم میں طاہر نقاش بھی شامل تھے۔ برمنگھم کے پہلے ٹیسٹ میں انہوں نے 12 اور 39 کی اننگز کھیلنے کے ساتھ ساتھ جب بولنگ کا شعبہ سنبھالا تو ایک لمحے پر وہ انگلش بیٹسمینوں کیلئے مشکلات پیدا کرنے میں کامیاب رہے اگرچہ انگلستان کی فتح پر ختم ہونے والے اس ٹیسٹ میں عمران خان کی بولنگ اپنے عروج پر تھی مگر نووارد طاہر نقاش پہلی اننگ میں 1/46 اور دوسری باری میں 40/5 کی شکل میں اہم بولر ثابت ہوئے۔ ڈیرک رینڈل 105 کے ساتھ اگر انگلستان کی مدد کو نہ آتے تو طاہر نقاش کی یہ کارکردگی پاکستان کے جیتنے کا سبب بن سکتی تھی۔ لارڈز کے دوسرے ٹیسٹ میں 31/1 کے ساتھ اس نے اس سیریز میں 7 وکٹوں کے ساتھ وطن واپسی کا رخ کیا جہاں آسٹریلیا کی کرکٹ ٹیم سیریز کھیلنے کیلئے پہنچ گئی تھی۔ کراچی کے پہلے ٹیسٹ میں 15 رنز بنانے کے علاوہ اس نے 78 رنز کے عوض 4 کھلاڑیوں کو آئوٹ کیا۔ فیصل آباد کے ٹیسٹ میں 15 ناقابل شکست رنز تو بنائے مگر 46 رنز کے عوض وہ کوئی وکٹ حاصل نہ کرسکے جس کی کسر اس نے لاہور کے آخری ٹیسٹ میں نکالی جہاں وہ 104 رنز دے کر 3 آسٹریلوی کھلاڑیوں کی وکٹیں لے اڑا۔ اسی سیزن میں بھارت کی کرکٹ ٹیم نے پاکستان کا دورہ کیا۔ سیریز کے 2 ٹیسٹ میچوں میں اس نے کراچی کے ٹیسٹ میچ میں ہی 97/2 کی کارکردگی دکھائی لیکن جب پاکستان نے 1983ء میں بھارت کا دورہ کیا تو طاہر نقاش نے بنگلور کے ٹیسٹ میں 5 بھارتی کھلاڑیوں کو ٹھکانے لگایا۔ یہ ٹیسٹ ڈرا ہوگیا تھا جہاں بھارت نے پہلے کھیلتے ہوئے 275 رنز سکور کئے تھے جس میں راجر بنی 83 ناقابل شکست رنزوں کے ساتھ نمایاں بیٹسمین رہے۔ طاہر نقاش نے 34.5 اوورز میں سے 11 میڈن کرکے 76 رنز کے عوض 5 کھلاڑیوں سنیل گواسکر 42، سندیپ پاٹیل 6، سید کرمانی 14، سری نواس وینکتار راگھوان 5 اور دلیپ دوشی 0 کو پویلین کا راستہ دکھایا۔ جالندھر کے ٹیسٹ میں انہوں نے 37 رنز بنانے کے علاوہ 74 رنز کے عوض 2 وکٹیں حاصل کیں جبکہ ناگپور میں ایک وکٹ کیلئے انہیں 127 رنز وارنے پڑے۔ 1983ء میں آسٹریلیا کے خلاف پرتھ ٹیسٹ میں اس نے 29 ناقابل شکست اور 26 رنز سکور کئے تھے تاہم 76 رنز کے عوض وہ کسی وکٹ سے محروم رہے۔ اسی طرح 2 سال کے عرصے کے بعد جب انہیں نیوزی لینڈ کی سیریز کیلئے طلب کیا گیا تو انہیں ڈونیڈن کا واحد اور اپنے ٹیسٹ کیریئر کا آخری ٹیسٹ کھیلنے کو ملا جہاں انہوں نے 81 رنز دے کر 3 کھلاڑیوں کو اپنے چنگل میں پھنسایا۔ نیوزی لینڈ کی فتح پر ختم ہونے والے اس ٹیسٹ کو وسیم اکرم کی عمدہ کارکردگی کے سبب یاد رکھا جائے گا۔ طاہر نقاش پہلی اننگ میں کوئی سکور نہ بنا سکے تاہم جب نیوزی لینڈ نے اننگ شروع کی تو طاہر نقاش آئن سمتھ، برینڈن برسویل کی وکٹیں لے اڑے۔ دوسری اننگ میں انہوں نے 58 رنز کے عوض مارٹن کرو کی وکٹ حاصل کی۔ یوں کسی لحاظ سے اس نے اپنے آخری ٹیسٹ میچ کو یادگار بنا ہی لیا۔

ون ڈے
طاہر نقاش کو 1980ء میں ویسٹ انڈیز کی مہمان ٹیم کے خلاف لاہور میں پہلا ون ڈے میچ کھیلنے کیلئے طلب کیا گیا۔انہوں نے اس میچ میں کوئی بھی رن نہیں بنایا۔ انہوں نے 1981ء میں آسٹریلیا کے خلاف ایڈیلیڈ میں 21 ناٹ آئوٹ اور ویسٹ انڈیز کے خلاف سڈنی میں 23 ناٹ آئوٹ بھی بنائے۔ 1981ء میں ایڈیلیڈ میں ویسٹ انڈیز کے خلاف انہوں نے ڈیسمنڈ ہینز کو 7 رنز پر وکٹوں کے پیچھے اشرف علی کے ہاتھوں کیچ کروا کر اپنی پہلی ون ڈے وکٹ حاصل کی۔ ان کی ون ڈے میں بہترین کارکردگی آسٹریلیا کے خلاف سڈنی میں 1984ء کی سیریز میں رہی جہاں انہوں نے 56 رنز دے کر 2 کھلاڑیوں کو آئوٹ کیا۔ انہوں نے 1984ء میں ہی بھارت کے خلاف کوئٹہ کے ایک روزہ مقابلوں میں 35 رنز دے کر 2 کھلاڑیوں کو اپنا نشانہ بنایا۔ لیکن نیوزی لینڈ کے خلاف 1985ء میں کرائسٹ چرچ میں 40/3 اور انگلینڈ کے خلاف میلبورن میں 24/3 اور ویسٹ انڈیز کے خلاف میلبورن میں 23/3 ان کی اعلیٰ کارکردگی میں شمار ہوتے ہیں۔ انہوں نے 1985ء میں انگلستان کے خلاف شارجہ میں 20/2 اور پشاور میں سری لنکا کے خلاف 29/2 سے بھی ٹیم کی مدد کی۔ سری لنکا کے خلاف لاہور کے مقام پر 59/3 بھی ان کی اعلیٰ کارکردگی میں شمار کی جاتی ہے تاہم سری لنکا کے خلاف بھی اپنے آخری ایک روزہ میچ میں حیدر آباد کے مقام پر انہوں نے 7 ناقابل شکست رنز بنائے اور 2 کھلاڑیوں کو کیچز کی صورت میں تھاما مگر 12 رنز دے کر انہیں کوئی وکٹ نہ مل سکی۔

اعداد و شمار
طاہر نقاش نے 15 ٹیسٹ میچوں کی 19 اننگز میں 5 مرتبہ ناٹ آئوٹ رہ کر 300 رنز بنائے۔ 21.42 کی اوسط سے ترتیب پا جانے والے اس مجموعے میں 57 رنز کی بہترین انفرادی اننگز بھی شامل تھی جو طاہر نقاش کی طرف سے سکور ہونے والی واحد نصف سنچری ہے۔ انہوں نے 40 ایک روزہ بین الاقوامی میچوں کی 23 اننگز میں 9 مرتبہ بغیر آئوٹ ہوئے 210 رنز بنائے جن میں انہیں 15.00 کی اوسط حاصل ہوئی۔ 61 ان کا بہترین انفرادی سکور اور ون ڈے میچوں میں سکور کی جانے والی اکلوتی نصف سنچری تھی۔ طاہر نقاش نے 68 فرسٹ کلاس میچوں کی 84 اننگز میں 11 مرتبہ ناٹ آئوٹ رہ کر 1346 رنز بنائے۔ 18.43 کی اوسط سے بننے والے اس مجموعے میں 60 ان کا زیادہ سے زیادہ انفرادی سکور تھا۔ انہوں نے ٹیسٹ میچوں میں 3، ون ڈے میچوں میں 11 اور فرسٹ کلاس میچوں میں 37 کیچز بھی کرکے کھلاڑیوں کو پویلین کا راستہ دکھایا۔ طاہر نقاش نے 15 ٹیسٹوں میں 1398 رنز دے کر 34 وکٹس اپنے نام کئے۔ 5/40 ان کی کسی ایک اننگ کی بہترین کارکردگی تھی بلکہ 6/86 ان کی ایک میچ میں بہترین کارکردگی قرار پائی جس کیلئے انہیں 41.11 کی اوسط مدد حاصل ہوئی۔ ایک روزہ مقابلوں میں 1240 رنز دے کر انہوں نے 34 وکٹیں حاصل کیں۔ یہ حسن اتفاق ہے کہ ان کے ٹیسٹ اور ون ڈے وکٹوں کی تعداد یکساں ہے۔ ون ڈے میں 3/23 ان کی کسی ایک اننگ کی بہترین بولنگ پرفارمنس ہے جس کی اوسط 36.47 تھی۔ فرسٹ کلاس میچوں میں طاہر نقاش کی وکٹوں کی تعداد 163 ہے جس کیلئے انہوں نے 5285 رنز دیئے۔ 9/45 ان کی فرسٹ کلاس کی ایک اننگ کی بہترین کارکردگی قرار پائی۔ طاہر نقاش کا شمار بھی انہی کھلاڑیوں میں ہوتا ہے جنہوں نے ایک میچ میں بولنگ اور بیٹنگ دونوں میں اننگز کا آغاز کیا۔ انہوں نے یہ اعزاز 1983ء میں بھارت کے خلاف ناگپور ٹیسٹ میں حاصل کیا۔ طاہر نقاش کو یہ اعزاز بھی حاصل ہے کہ انہوں نے 9ویں پوزیشن پر کھیلتے ہوئے پاکستان کی طرف سے نیوزی لینڈ کے خلاف 1985ء میں آکلینڈ کے مقام پر 61 رنز بنائے تھے۔ 49 گیندوں پر 4 چوکوں اور 3 چھکوں کی مدد سے انہیں 124.48 کا سٹرائکنگ ریٹ حاصل ہوا جو آج بھی پاکستان کی طرف سے 9ویں وکٹ کیلئے ایک ریکارڈ ہے۔

مزید دیکھیے 
 کرکٹ
 ٹیسٹ کرکٹ
 پاکستان قومی کرکٹ ٹیم
 پاکستان کے ٹیسٹ کرکٹ کھلاڑی

حوالہ جات 

1959ء کی پیدائشیں
بقید حیات شخصیات
پاکستان کے ایک روزہ کرکٹ کھلاڑی
پاکستان کے کرکٹ کھلاڑی
پاکستان کے ٹیسٹ کرکٹ کھلاڑی
کرکٹ عالمی کپ 1983 کے کھلاڑی
لاہور اے کے کرکٹ کھلاڑی
لاہور سٹی کے کرکٹ کھلاڑی
سروس انڈسٹریز کے کرکٹ کھلاڑی
مسلم کمرشل بینک کے کرکٹ کھلاڑی
Short description is different from Wikidata